## Pravilnik o izmjenama i dopunama Pravilnika o drugim uslugama koje može pružati društvo za zastupanje u osiguranju

### NN 146/2014 (10.12.2014.), Pravilnik o izmjenama i dopunama Pravilnika o drugim uslugama koje može pružati društvo za zastupanje u osiguranju

HRVATSKA AGENCIJA ZA NADZOR FINANCIJSKIH USLUGA

2748

Na temelju članka 250. stavak 7. Zakona o osiguranju (»Narodne novine« broj 151/05, 87/08, 82/09, 54/13 i 94/14) Hrvatska agencija za nadzor financijskih usluga na sjednici Upravnog vijeća održanoj 5. prosinca 2014. donosi

PRAVILNIK

O IZMJENAMA I DOPUNAMA PRAVILNIKA O DRUGIM USLUGAMA KOJE MOŽE PRUŽATI DRUŠTVO ZA ZASTUPANJE U OSIGURANJU

Članak 1.

Članak 1. mijenja se i sada glasi:

Članak 1.

(1) Društvo za zastupanje u osiguranju je osim obavljanja poslova zastupanja u osiguranju, ovlašteno pod uvjetima propisanim ovim Pravilnikom obavljati i sljedeće poslove:

1. pružati druge intelektualne i tehničke usluge u vezi s poslovima osiguranja pod uvjetima propisanim ovim Pravilnikom,

2. obavljati poslove nuđenja udjela investicijskih fondova u skladu s odredbama zakona koji uređuju nuđenje udjela investicijskih fondova,

3. obavljati poslove ponude mirovinskih programa dobrovoljnih mirovinskih fondova i mirovinskih osiguravajućih društava u skladu s odredbama zakona koji uređuju poslovanje dobrovoljnih mirovinskih fondova i mirovinskih osiguravajućih društava,

4. surađivati s drugim osobama ovlaštenim za obavljanje poslova zastupanja u osiguranju u obavljanju poslova zastupanja u osiguranju pod uvjetima propisanim ovim Pravilnikom.

(2) Usluge iz stavka 1. ovoga članka društvo za zastupanje u osiguranju može pružati ako raspolaže stručnim, organizacijskim i tehničkim kapacitetima za pružanje tih usluga i ako sklopi pisani ugovor s društvom za osiguranje za pružanje tih usluga.

Članak 2.

Nakon članka 3. dodaju se članci 4. i 5. koji glase:

Članak 4.

(1) Društvo za zastupanje u osiguranju može u suradnji s drugim društvima za zastupanje u osiguranju obavljati poslove zastupanja u osiguranju za koje je ovlašteno, osim sklapanja ugovora o osiguranju, pod uvjetima:

1. da ima pisanu suglasnost društva za osiguranje da može u suradnji s osobom ili osobama koje su ovlaštene obavljati poslove zastupanja u osiguranju, obaviti ili obavljati poslove zastupanja u osiguranju za koje je ovlašteno od tog društva za osiguranje,

2. da se poslovi iz točke 1. stavka 1. ovoga članka ne obavljaju kako bi se izbjegle obveze i zahtjevi predviđeni Zakonom,

3. da se poslovi obavljaju u suradnji iz objektivnih razloga i isključivo radi povećanja učinkovitosti obavljanja tih poslova,

4. da je suradnja iz stavka 1. ovoga članka uređena pisanim ugovorom.

(2) Društvo za zastupanje u osiguranju iz stavka 1. ovoga članka odgovara za izbor i rad osobe ili osoba s kojima surađuje u obavljanju poslova zastupanja u osiguranju.

Članak 5.

(1) Društvo za zastupanje u osiguranju iz članka 4. ovoga Pravilnika dužno je Agenciji dostaviti u pisanom obliku popis osoba s kojima surađuje u obavljanju poslova zastupanja u osiguranju najkasnije do 31. ožujka svake godine za prethodnu godinu.

(2) Popis iz stavka 1. ovoga članka društvo za zastupanje u osiguranju objavljuje i redovito ažurira na svojim internetskim stranicama, kad je primjenjivo.

Članak 3.

Članak 4. postaje članak 6.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/13-04/29

Urbroj: 326-01-660-14-2

Zagreb, 5. prosinca 2014.

Predsjednik

Upravnog vijeća

Petar-Pierre Matek, v. r.

Pravilnik, NN 146/2014-2748